Във войната с Пиемонт и въстанала Венеция през пролетта на 1848 година Шварценберг командва пехотна бригада първо като генерал-майор, а по-късно като фелдмаршал-лейтенант, под командването на Йозеф Радецки. През лятото е изпратен от Радецки във временното седалище на австрийското правителство в Инсбрук. В тамошните консултации Шварценберг успява да убеди австрийското правителство да не допуска компромис и териториални отстъпки за пиемонтците, въпреки тежкото вътрешнополитическо положение вследствие от революциите във Виена и Унгария. През август, след победата при Кустоца, Шварценберг води преговорите, приключили с временно примирие с пиемонтския крал Карл Алберт.